REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/97-15

3. mart 2015. godine

B e o g r a d

ZAPISNIK

14. SEDNICE ODBORA ZA ZAŠTITU ŽIVOTNE SREDINE,

ODRŽANE 3. MARTA 2015. GODINE

Sednica je počela u 11,33 časova.

Sednici je predsedavao dr Branislav Blažić, predsednik Odbora.

Sednici su prisustvovali članovi Odbora: Adriana Anastasov, Boban Birmačević, Jedimir Vučetić, Sonja Vlahović, Gordana Zorić, Violeta Lutovac, Gordana Topić, Dejan Nikolić, Momo Čolaković, Đorđe Kosanić i Nada Lazić.

Sednici nisu prisustvovali članovi Odbora: Vladimir Petković, Ivana Stojiljković, Ivana Dinić, Ivan Kari i Šaip Kamberi.

Sednici su prisustvovali predstavnici Ministarstva poljoprivrede i zaštite životne sredine: pomoćnik ministra Slobodan Erdeljan, Aleksandra Došlić, načelnik Odeljenja za zaštićena područja i ekološku mrežu, Danijela Božanić, šef Odseka za klimatske promene i Slavica Stojanović, kao i Dejan Zagorac iz Ekocentra kao predstvnik Zelene stolice.

Na predlog predsednika Odbora, većinom glasova (11 za i jedan član Odbora nije glasao), usvojen je sledeći:

D n e v n i r e d :

1. Razmatranje Predloga zakona o potvrđivanju Protokola o održivom turizmu uz Okvirnu konvenciju o zaštiti i održivom razvoju Karpata, koji je podnela Vlada;

2. Razmatranje Predloga zakona o potvrđivanju Protokola o održivom upravljanju šumama uz Okvirnu konvenciju o zaštiti i održivom razvoju Karpata, koji je podnela Vlada;

3. Predlog za organizovanje javnog slušanja na temu: „Klimatske promene kao realnost u Srbiji i EU – izazovi, odgovori, mogućnosti“, koji je podneo član Odbora Ivan Karić;

4. Razno.

Pre prelaska na razmatranje utvrđenog Dnevnog reda, usvojen je, jednoglasno, bez primedaba, Zapisnik 13. sednice Odbora, održane 20. februara 2015. godine.

Prva tačka dnevnog reda **–** **Razmatranje Predloga zakona o potvrđivanju Protokola o održivom turizmu uz Okvirnu konvenciju o zaštiti i održivom razvoju Karpata, koji je podnela Vlada**

Uvodne napomene izneo je Slobodan Erdeljan, pomoćnik ministra poljoprivrede i zaštite životne sredine, a o Protokolu o održivom turizmu Odbor je informisala Aleksandra Došlić, načelnik Odeljenja za zaštićena područja i ekološku mrežu.

U diskusiji koja je usledila, učestvovali su: Nada Lazić i Dejan Zagorac.

Istaknuto je da naša država, potvrđivanjem ovih protokola, preuzima određene obaveze, kao npr. obavezu definisanja, u okviru postojećeg institucionalnog okvira, efikasnih programa za koordinaciju i saradnju sa institucijama u regionu i na lokalu, obaveza vođenja politike u cilju povećanja šumarskog sektora, u cilju ublažavanja klimatskih promena. Potrebno je imenovati relevantne nacionalne vlasti koje će biti odgovorne za implementaciju ovih protokola. Skrenuta je pažnja na to da smo ratifikovali veliki broj međunarodnih sporazuma, ali da se preuzete obaveze u praksi vrlo teško ili nikako ne sprovode. U budžetu Republike Srbije predviđeno je 18500 evra za kontribucije.

Dejan Zagorac iz Ekocentra istakao je da je nevladin sektor uključen u implementaciju ove konvencije i da predstavnici učestvuju na sastancima preko međunarodne mreže za biodivrerzitet. Podržao je ratifikaciju protokola uz ovu konvenciju, jer nam se na taj način otvara prilika za konkurisanje za razne projekte i mnogo mogućnosti za saradnju sa državama potpisnicama.

Po završenoj raspravi, na predlog predsednika Odbora, Odbor je većinom glasova (11 za, jedan član Odbora nije glasao), odlučio da predloži Narodnoj skupštini da prihvati ovaj predlog zakona.

Za izvestioca Odbora na sednici Narodne skupštine, određen je dr Branislav Blažić, predsednik Odbora.

Druga tačka dnevnog reda - **Razmatranje Predloga zakona o potvrđivanju Protokola o održivom upravljanju šumama uz Okvirnu konvenciju o zaštiti i održivom razvoju Karpata, koji je podnela Vlada**

O Protokolu o održivom upravljanju šumama, Odbor je informisala Aleksandra Došlić, načelnik Odeljenja za zaštićena područja i ekološku mrežu.

Na predlog predsednika Odbora, Odbor je jednoglasno (12 glasova za), odlučio da predloži Narodnoj skupštini da prihvati ovaj predlog zakona.

Za izvestioca Odbora na sednici Narodne skupštine, određen je dr Branislav Blažić, predsednik Odbora.

Treća tačka dnevnog reda - **Predlog za organizovanje javnog slušanja na temu: „Klimatske promene kao realnost u Srbiji i EU – izazovi, odgovori, mogućnosti“, koji je podneo član Odbora Ivan Karić**

S obzirom da sednici nije prisustvovao Ivan Karić, koji je predložio održavanje javnog slušanja, predsednik Odbora dr Branislav Blažić istakao je značaj teme i predložio da Odbor donese odluku o organizovanju javnog slušanja 23. marta 2015. godine.

Odbor je, jednoglasno (12 glasova za), doneo odluku da održi Javno slušanje na temu “Klimatske promene kao realnost u Srbiji i EU – izazovi, odgovori, mogućnosti“ 23. marta 2015. godine, sa početkom u 11,00 časova, u Maloj sali u Domu Narodne skupštine.

Četvrta tačka dnevnog reda – **Razno**

Povodom ove tačke dnevnog reda nije bilo predloga ni diskusije.

Sednica je završena u 9,46 časova.

SEKRETAR PREDSEDNIK

Milica Bašić dr Branislav Blažić